CELEX: 32016R0879
Language: hu
Date: 2016-06-02 00:00:00
Title: A Bizottság (EU) 2016/879 végrehajtási rendelete (2016. június 2.) az 517/2014/EU európai parlamenti és tanácsi rendelet alapján a fluorozott szénhidrogénekkel töltött hűtő-, légkondicionáló és hőszivattyú-berendezések megfelelőségi nyilatkozatára, valamint az e nyilatkozatnak a független auditor általi ellenőrzésére vonatkozó részletes szabályok megállapításáról (EGT-vonatkozású szöveg)

3.6.2016   
            
            
               HU
            
            
               Az Európai Unió Hivatalos Lapja
            
            
               L 146/1
            
         A BIZOTTSÁG (EU) 2016/879 VÉGREHAJTÁSI RENDELETE
   (2016. június 2.)
   az 517/2014/EU európai parlamenti és tanácsi rendelet alapján a fluorozott szénhidrogénekkel töltött hűtő-, légkondicionáló és hőszivattyú-berendezések megfelelőségi nyilatkozatára, valamint az e nyilatkozatnak a független auditor általi ellenőrzésére vonatkozó részletes szabályok megállapításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a fluortartalmú üvegházhatású gázokról és a 842/2006/EK rendelet hatályon kívül helyezéséről szóló, 2014. április 16-i 517/2014/EU európai parlamenti és tanácsi rendeletre (1) és különösen annak 14. cikke (4) bekezdésére,
   mivel:
   
               (1)
            
            
               Az 517/2014/EU rendelet 14. cikkének (2) bekezdése szerint a fluorozott szénhidrogénekkel töltött hűtő-, légkondicionáló és hőszivattyú-berendezések csak abban az esetben hozhatók forgalomba, ha a bennük lévő fluorozott szénhidrogének a rendelet IV. fejezete szerinti kvótarendszerben beszámításra kerültek. Az előtöltött berendezések forgalomba hozatalakor a berendezések gyártóinak és importőreinek dokumentálniuk kell e követelmény teljesülését, és erről megfelelőségi nyilatkozatot kell kiállítaniuk.
            
         
               (2)
            
            
               A megfelelőségi nyilatkozatok kiállításával és a dokumentáció összeállításával összefüggésben tekintettel kell lenni azokra a különböző lehetőségekre, amelyek a gyártó és az importőrök számára rendelkezésre állnak a megfelelés biztosításához. Ilyen lehetőség az, amikor a forgalomba hozott berendezés olyan fluorozott szénhidrogénekkel van feltöltve, amelyek az 517/2014/EU rendelet 18. cikkének (2) bekezdése szerinti engedélyezés tárgyát képezték; amikor a berendezés olyan fluorozott szénhidrogénekkel van feltöltve, amelyeket előbb ömlesztett formában forgalomba hoztak, majd újrakivitelüket követően az Unión kívül töltöttek a berendezésbe; és amikor a berendezést az Unióban töltötték fel fluorozott szénhidrogénekkel. Az importőröktől és a gyártóktól az általuk végzett tevékenységhez igazodva különböző típusú dokumentumokat kell megkövetelni.
            
         
               (3)
            
            
               Az 517/2014/EU rendelet 18. cikkének (2) bekezdése szerinti engedélyezésen alapuló megfelelőségi nyilatkozatok hitelességének biztosítása érdekében gondoskodni kell az engedélyek visszakereshetőségéről. Emiatt ezeket az engedélyeket a rendelet 17. cikke szerinti nyilvántartásban szabályszerűen nyilvántartásba kell venni.
            
         
               (4)
            
            
               A harmadik felek által az 517/2014/EU rendelet 14. cikkének (2) bekezdésével összhangban a megfelelőségi nyilatkozatokkal és az azokat alátámasztó dokumentumokkal kapcsolatban végzett ellenőrzések elősegítése érdekében szabályozni kell az ellenőrzés tárgyát, valamint az ellenőrzési dokumentáció benyújtásának módját.
            
         
               (5)
            
            
               A következetesség érdekében biztosítani kell, hogy e rendelet és az 517/2014/EU rendelet egymáshoz kapcsolódó rendelkezéseit ugyanattól az időponttól fogva kelljen alkalmazni.
            
         
               (6)
            
            
               Az e rendeletben előírt intézkedések összhangban vannak az 517/2014/EU rendelet 24. cikkével létrehozott bizottság véleményével,
            
         ELFOGADTA EZT A RENDELETET:
   1. cikk
   Megfelelőségi nyilatkozat
   (1)   A fluorozott szénhidrogénekkel töltött hűtő-, légkondicionáló és hőszivattyú-berendezések (a továbbiakban: berendezések) importőrei és gyártói az 517/2014/EU rendelet 14. cikke szerinti megfelelőségi nyilatkozatot az e rendelet I. mellékletében található minta szerint állítják ki. A megfelelőségi nyilatkozatot a berendezések gyártójának vagy importőrének törvényes képviselője írja alá.
   (2)   Az 1. cikk hatálya alá tartozó berendezések behozatalakor az importőr köteles biztosítani, hogy az Unióban való szabad forgalomba bocsátáshoz kapcsolódó vám-árunyilatkozat benyújtásakor a megfelelőségi nyilatkozat egy példánya a vámhatóság rendelkezésére álljon.
   (3)   A megfelelőségi nyilatkozat csak akkor hivatkozhat egy, az 517/2014/EU rendelet 18. cikke értelmében vett engedélyre, ha az engedélyt a rendelet 17. cikke szerinti nyilvántartásban szabályszerűen nyilvántartásba vették.
   2. cikk
   Dokumentáció
   (1)   A fluorozott szénhidrogénekkel az Unióban feltöltött berendezések gyártói a forgalomba hozatal céljából az 517/2014/EU rendelet 14. cikkével összhangban a következő elemekből álló dokumentációt állítják össze:
   
               a)
            
            
               a megfelelőségi nyilatkozat;
            
         
               b)
            
            
               egy olyan jegyzék, amely azonosítja a berendezést, és felsorolja a benne lévő fluorozott szénhidrogének típusát és típusonkénti mennyiségét – ez a jegyzék azonban nem szükséges akkor, ha a gyártó bizonyítani tudja, hogy a berendezésben lévő fluorozott szénhidrogéneket a betöltés előtt forgalomba hozták;
            
         
               c)
            
            
               ha a fluorozott szénhidrogéneket másik, az Unióban működő vállalkozás szállította: az érintett, korábban az Unióban forgalomba hozott fluorozott szénhidrogénekről kiállított szállítólevél vagy számla;
            
         
               d)
            
            
               ha a fluorozott szénhidrogéneket a berendezés gyártója hozta be az Unióba és ott szabad forgalomba bocsátotta azt megelőzően, hogy a berendezésbe töltötte volna: azok a megfelelő vámokmányok, amelyek igazolják, hogy a berendezésben lévő fluorozott szénhidrogének adott mennyiségét az Unióban szabad forgalomba bocsátották;
            
         
               e)
            
            
               ha a berendezésben lévő fluorozott szénhidrogéneket a gyártó hozta be az Unióba, de ott nem bocsátotta szabad forgalomba azt megelőzően, hogy a berendezésbe töltötte volna: annak igazolása, hogy a berendezés forgalomba hozatalakor elvégzésre kerülnek a fluorozott szénhidrogének érintett mennyiségének szabad forgalomba bocsátásához kapcsolódó vámeljárás keretében megkövetelt alakiságok;
            
         
               f)
            
            
               ha a berendezésben lévő fluorozott szénhidrogéneket a berendezés gyártója állította elő és töltötte az Unióban a berendezésébe: egy, a berendezésben lévő fluorozott szénhidrogének mennyiségét tartalmazó okmány.
            
         (2)   A berendezések importőrei az egy meghatározott, az Unióban való szabad forgalomba bocsátásra vonatkozó vám-árunyilatkozat tárgyát képező összes berendezésre vonatkozóan az 517/2014/EU rendelet 14. cikkével összhangban a következő elemekből álló dokumentációt állítják össze:
   
               a)
            
            
               a megfelelőségi nyilatkozat;
            
         
               b)
            
            
               egy olyan, a szabad forgalomba bocsátott berendezéseket azonosító jegyzék, amely tartalmazza:
               
                           i.
                        
                        
                           a modellek megjelölését;
                        
                     
                           ii.
                        
                        
                           a berendezések darabszámát modellenkénti bontásban;
                        
                     
                           iii.
                        
                        
                           a berendezésekben lévő fluorozott szénhidrogének típusának megjelölését minden egyes modellre vonatkozóan;
                        
                     
                           iv.
                        
                        
                           az egy berendezésben lévő fluorozott szénhidrogének mennyiségét a legközelebbi grammra kerekítve;
                        
                     
                           v.
                        
                        
                           a fluorozott szénhidrogének összmennyiségét kilogrammban és tonna szén-dioxid-egyenértékben kifejezve;
                        
                     
         
               c)
            
            
               a berendezéseknek az Unióban való szabad forgalomba bocsátására vonatkozó vám-árunyilatkozat;
            
         
               d)
            
            
               ha a berendezésekben lévő fluorozott szénhidrogéneket előbb az Unióban forgalomba hozták, majd kivitelüket követően az Unión kívül töltötték a berendezésekbe: szállítólevél vagy számla, valamint annak a vállalkozásnak a nyilatkozata, amely a fluorozott szénhidrogéneket forgalomba hozta, arról, hogy a fluorozott szénhidrogének érintett mennyiségét – az 517/2014/EU rendelet 19. cikke, illetve az 1191/2014/EU bizottsági végrehajtási rendelet (2) mellékletének 5C. szakasza alapján – az Unióban forgalomba hozottként bejelentette vagy be fogja jelenteni, és az 517/2014/EU rendelet 15. cikke (2) bekezdésének c) pontja értelmében kivitel céljából közvetlenül átadottként nem jelentette be és nem fogja bejelenteni.
            
         3. cikk
   Ellenőrzés
   (1)   Az 517/2014/EU rendelet 14. cikke (2) bekezdésének második albekezdésében említett független auditor a berendezések importőrének okmányaival és megfelelőségi nyilatkozatával vagy nyilatkozataival összefüggésben ellenőrzi:
   
               a)
            
            
               a megfelelőségi nyilatkozat(ok) és a kapcsolódó okmányok összhangját az 517/2014/EU rendelet 19. cikkének és az 1191/2014/EU végrehajtási rendelet melléklete 11., 12. és 13. szakaszának megfelelően benyújtott jelentésekkel;
            
         
               b)
            
            
               a vállalkozásnak az érintett ügyletekkel kapcsolatos nyilvántartásai alapján a megfelelőségi nyilatkozatokban és a kapcsolódó okmányokban lévő információk pontosságát és teljességét;
            
         
               c)
            
            
               ha egy berendezésimportőr egy, az 517/2014/EU rendelet 18. cikkének (2) bekezdése alapján megadott engedélyre hivatkozik: az 517/2014/EU rendelet 17. cikke szerinti nyilvántartás adatai és a forgalomba hozatalt dokumentáló okmányok összehasonlításával az elegendő mennyiségű engedélyek meglétét;
            
         
               d)
            
            
               ha a berendezésekben lévő fluorozott szénhidrogéneket előbb az Unióban forgalomba hozták, majd kivitelüket követően az Unión kívül töltötték a berendezésekbe: a fluorozott szénhidrogéneket forgalomba hozó vállalkozás által a 2. cikk (2) bekezdésének d) pontjával összhangban tett, az érintett mennyiségekre vonatkozó nyilatkozat meglétét.
            
         (2)   A független auditor az (1) bekezdésnek megfelelően elvégzett ellenőrzés során tett megállapításairól ellenőrzési dokumentációt készít. Ennek tartalmaznia kell egy nyilatkozatot az ellenőrzött dokumentáció és nyilatkozatok pontosságának mértékéről.
   4. cikk
   Az ellenőrzési dokumentáció benyújtása
   A berendezések importőre az e rendelet 3. cikkének (2) bekezdése szerinti ellenőrzési dokumentációt évente, a tárgyévet követő év március 31-éig az 1191/2014/EU végrehajtási rendelet 1. cikke alapján rendelkezésre bocsátott jelentéstételi eszköz segítségével benyújtja, és az eszközben megadja az érintett dokumentáció és nyilatkozatok pontosságának mértékéről a független auditor által megfogalmazott megállapításokat.
   5. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Az 1. és a 2. cikkben foglalt rendelkezéseket 2017. január 1-jétől, a 3. és a 4. cikkben foglalt rendelkezéseket 2018. január 1-jétől fogva kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. június 2-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 150., 2014.5.20., 195. o.
   
   
      (2)  A Bizottság 2014. október 30-i 1191/2014/EU végrehajtási rendelete a fluortartalmú üvegházhatású gázokról szóló 517/2014/EU európai parlamenti és tanácsi rendelet 19. cikkében említett jelentés formájának és benyújtása módjának meghatározásáról (HL L 318., 2014.11.5., 5. o.).
   
      MELLÉKLET
      
         Nyilatkozat az 517/2014/EU európai parlamenti és tanácsi rendelet
          (1)
         14. cikkének való megfelelésről
      
      Alulírott felelősségem teljes tudatában kijelentem, hogy akkor, amikor az általam képviselt cég, a(z) [beírandó a cég neve, uniós adószáma és berendezések importőre esetén az F-gázok portálján érvényes regisztrációs azonosítója] az általa az Unióba behozott vagy az Unióban előállított előtöltött berendezéseket forgalomba hozza, a berendezésekben lévő fluorozott szénhidrogéneket az 517/2014/EU rendelet IV. fejezete szerinti kvótarendszerben a következő módon beszámítja:
      
         [Jelölje be a megfelelő négyzetet. A kvótarendszerben való beszámítás az alábbi módok közül egy vagy több igénybevételével történhet.]
      
      
                  ☐A)
               
               
                  A szabad forgalomba bocsátáskor az általam képviselt cég rendelkezik egy vagy több, az 517/2014/EU rendelet 18. cikkének (2) bekezdése alapján adott és a rendelet 17. cikke szerinti nyilvántartásba bejegyzett olyan engedéllyel, amely a berendezésekben lévő fluorozott szénhidrogének mennyisége erejéig feljogosítja őt a fluorozott szénhidrogének gyártójához vagy importőréhez rendelt kvótának az 517/2014/EU rendelet 15. cikke keretében történő igénybevételére.
               
            
                  ☐B)
               
               
                  
                     [Csak berendezések importőre esetében] A berendezésekben lévő fluorozott szénhidrogéneket korábban az Unióban forgalomba hozták, majd kivitelüket követően az Unión kívül töltötték a berendezésekbe, és az a vállalkozás, amely a fluorozott szénhidrogéneket forgalomba hozta, nyilatkozott arról, hogy a fluorozott szénhidrogének érintett mennyiségét – az 517/2014/EU rendelet 19. cikke, illetve az 1191/2014/EU bizottsági végrehajtási rendelet (2) mellékletének 5C. szakasza alapján – az Unióban forgalomba hozottként bejelentette vagy be fogja jelenteni, és az 517/2014/EU rendelet 15. cikke (2) bekezdésének c) pontja értelmében kivitel céljából közvetlenül átadottként nem jelentette be és nem fogja bejelenteni.
               
            
                  ☐C)
               
               
                  
                     [Csak az Unióban gyártott berendezések esetében] A berendezésekbe töltött fluorozott szénhidrogéneket a fluorozott szénhidrogének gyártója vagy importőre az 517/2014/EU rendelet 15. cikkében foglalt feltételek teljesítésével forgalomba hozta.
               
            
         [a törvényes képviselő neve és beosztása]
      
      
         [a törvényes képviselő aláírása]
      
      
         [dátum]
      
      
         (1)  Az Európai Parlament és a Tanács 2014. április 16-i 517/2014/EU rendelete a fluortartalmú üvegházhatású gázokról és a 842/2006/EK rendelet hatályon kívül helyezéséről (HL L 150., 2014.5.20., 195. o.).
      
         (2)  A Bizottság 2014. október 30-i 1191/2014/EU végrehajtási rendelete a fluortartalmú üvegházhatású gázokról szóló 517/2014/EU európai parlamenti és tanácsi rendelet 19. cikkében említett jelentés formájának és benyújtása módjának meghatározásáról (HL L 318., 2014.11.5., 5. o.).